Så sent som fredag var der tre sager med telefonsvindel, og lørdag blev en kvinde varetægtsfængslet i to sager med lignende metode.

Det er fortsat et stort - og stigende - problem. Altså, telefonsvindel hvor folk udgiver sig fra at være fra banken eller en anden offentlig myndighed. Fra 2020 til 2021 var der flere 2500 tilfælde, og det er en stigning på 25 procent,  ifølge Finans Danmark. - Det er noget, der sker jævnligt, og vi forsøger at lægge nogle oplysninger ud, så folk bliver opmærksomme på, at man skal være super opmærksomme på det her, siger vagtchef hos Nordjyllands Politi, Karsten Højrup Kristensen. Så sent som fredag modtog Nordjyllands Politi tre anmeldelser om telefonsvindel, hvor bagmænd lokkede over 100.000 kroner ud af velmenende borgere. Men også tidligere i år har Nordjyllands Politi været ude og advare om lignende sager. Utryghed blandt ikke-digitalt indfødte Det er ikke særlig lang tid siden, at TV2 Nord kunne fortælle om Nicolines bedstemor , som var tæt på at blive et offer. Telefonsvindlerne ringer og udgiver sig for at være fra banken og siger, at nogen prøver at svindle offeret, og at de kan hjælpe, hvis bare de får udleveret kort og pinkode. På den måde lykkedes det angiveligt en kvinde at narre 120.000 kroner ud af borgere i Aalborg Og Nørresundby. Lørdag blev hun varetægtsfængslet i fire uger ved Retten i Aalborg. Og det skaber utryghed. - De systemer, vi har, at de ikke fungerer, og at man bliver taget sådan ved rumpen godt og grundigt, så tror jeg, at jeg ville blive rigtig rigtig ked af det og skuffet, siger Marianne Heilskov fra Støvring. Sammen med sin mor var hun lørdag en tur forbi Bilka i Skalborg, hvor TV2 Nord mødte hende. Og hun er ikke den eneste. - Man ved jo aldrig, de er jo opfindsomme, og det er vi andre jo ikke sådan EDB-mæssigt, for vi er jo ikke opvokset med al den elektronik, siger Bent Jensen fra Ringsted. Hvorimod Tine Andersen fra Brønderslev mener, hun har knækket koden. - Jeg har så det princip, at jeg aldrig tager telefonen, hvis det er et nummer, som jeg ikke kender. Så er jeg ovre det problem. Men selv i de tilfælde, hvor man pure afviser telefonnumre, man ikke kender, kan man ikke vide sig sikker. Der findes nemlig software, som svindlere kan bruge for at få det til at se ud som om, man ringer fra et bestemt nummer, herunder politi, banker og myndigheder. Derfor kommer Nordjyllands Politi nu med en opfordring, de har været ude med flere gange i år: - Sørg for at lægge på, og så efterfølgende måske gå ind og tjek sine kontooplysninger, for at se om alt er, som det skal være. Hvis man så stadig er i tvivl, så sørg for at melde det til politiet. Sådan ser du, om det er en svindler I 2021 snød telefonsvindlerne for cirka 60,7 millioner kroner ifølge Finans Danmark. For at narre kort og oplysninger ud af dig, så sender svindlerne en person til din adresse for at hente kortet. Men sådan fungerer det altså ikke hos de rigtige banker. - Banken ville aldrig nogensinde spørge om koder til ens konto eller på nogen anden måde spørge ind til, at man skal overføre noget eller give koder. I det hele taget ville banken aldrig nogensinde møde op på din bopæl, fortæller vagtchef Karsten Højrup Kristensen. Og det er ikke den eneste måde, du kan se, om du bliver svindlet. - Det er jo sjældent, at de siger præcis, hvem de er, og hvor de ringer fra. Det bruger de ikke ret meget tid på at forklare. Når man siger, at man ringer fra banken, så tænker mange jo bare, at det er ens egen bank, men man skal passe på med at tænke på den måde, siger han.